
25ο Διεθνές Φεστιβάλ Κινηματογραφικές Μέρες Κύπρος 2027
16- 24/04/2027

Όροι και Κανονισμοί

ΔΙΕΥΘΥΝΣΗ: 
Θέατρο ΡΙΑΛΤΟ 
Ανδρέα Δρουσιώτη 19, 
Πλατεία Ηρώων, 
3040 Λεμεσός, Κύπρος
Τ.Θ. 50332, 3603 Λεμεσός, Κύπρος

Α. ΓΕΝΙΚΕΣ ΠΛΗΡΟΦΟΡΙΕΣ

Α.1	Το Διεθνές Φεστιβάλ Κινηματογράφου ‘Κινηματογραφικές Μέρες Κύπρος’ είναι το επίσημο διεθνές κινηματογραφικό φεστιβάλ της Κύπρου που αποτελεί θεσμό του Υφυπουργείου Πολιτισμού της Κυπριακής Δημοκρατίας. Διοργανώνεται από το Τμήμα Σύγχρονου Πολιτισμού και το Θέατρο Ριάλτο. 
Την ευθύνη για την επιλογή των ταινιών, τον καταρτισμό του προγράμματος προβολών και των παράλληλων εκδηλώσεων έχουν οι Καλλιτεχνικοί Διευθυντές, οι οποίοι ορίζονται από το Tμήμα Συγχρόνου Πολιτισμού του  Υφυπουργείου Πολιτισμού. 
Α.2		Στόχοι του Φεστιβάλ είναι:
- Η συμβολή στην ανάπτυξη, προβολή και κινητικότητα της τέχνης του Κινηματογράφου στην Κύπρο και στην ευρύτερη περιοχή.
- Η προβολή του έργου κινηματογραφιστών από όλο τον κόσμο και η γνωριμία του με το κοινό της Κύπρου. 
- Η λειτουργία του ως κομβικού σημείου συνάντησης του κινηματογράφου των τριών ηπείρων που περιβάλλουν την Κύπρο. 
Α.3	Το Φεστιβάλ είναι ετήσιο και πραγματοποιείται παράλληλα στη Λεμεσό και τη Λευκωσία. Το 2027 πραγματοποιείται η 25η έκδοση του, η οποία θα διεξαχθεί από τις 16 έως τις 24 Απριλίου 2027. 
Α.4            Για το 2027 το Φεστιβάλ περιλαμβάνει τα ακόλουθα τμήματα:
- Διεθνές Διαγωνιστικό Τμήμα Glocal Images: στο τμήμα αυτό διαγωνίζονται ταινίες μυθοπλασίας μεγάλου μήκους. Οι επιλογές των Καλλιτεχνικών Διευθυντών προέρχονται από την Κύπρο και ολόκληρο τον κόσμο, με έμφαση στον κινηματογράφο των ηπείρων που περιβάλλουν την Κύπρο και έχουν ως στόχο να αναδείξουν τον κινηματογράφο ως τέχνη και ως εργαλείο διαπολιτισμικού διαλόγου. Το Glocal Images στοχεύει, επίσης, στην προσέλκυση ταινιών που σκιαγραφούν τους ιδιαίτερους «χρωματισμούς» ενός τοπικού κινηματογράφου και συνάμα αντλούν από τις θεματικές και στιλιστικές επιλογές ενός σύγχρονου διεθνικού κινηματογράφου. Κάθε ταινία του τμήματος αυτού προβάλλεται μία φορά στη Λεμεσό και μία στη Λευκωσία. 
- Εθνικό Διαγωνιστικό Τμήμα: το Διαγωνιστικό Τμήμα Κυπριακών Ταινιών στοχεύει στην ανάπτυξη, προβολή και ενθάρρυνση της κυπριακής κινηματογραφικής παραγωγής, βιομηχανίας και δημιουργίας.  Κάθε ταινία του τμήματος αυτού προβάλλεται μία φορά στη Λεμεσό και μία στη Λευκωσία. Οι Καλλιτεχνικοί Διευθυντές του Φεστιβάλ επιλέγουν και προσκαλούν τις διαγωνιζόμενες ταινίες, ο ελάχιστος αριθμός των οποίων είναι τρεις (3). Βλ. κεφάλαιο Δ. 
- Viewfinder – Ματιές στον Σύγχρονο Διεθνή Κινηματογράφο: οι Καλλιτεχνικοί Διευθυντές του Φεστιβάλ επιλέγουν και προσκαλούν ταινίες μυθοπλασίας μεγάλου μήκους που έχουν διακριθεί κατά τη διάρκεια της φεστιβαλικής χρονιάς και επιλέγονται με βάση κριτήρια των Καλλιτεχνικών Διευθυντών. Βασικός στόχος του προγράμματος είναι η ενημερότητα του κοινού γύρω από τις επιλογές σημαντικών φεστιβαλικών κέντρων.
- Παράλληλα Προγράμματα: περιλαμβάνουν ειδικές προβολές, θεματικές ενότητες και αφιερώματα στο έργο διακεκριμένων κινηματογραφιστών από όλο τον κόσμο. 
- Παράλληλες Εκδηλώσεις: περιλαμβάνουν εργαστήρια και master-classes για επαγγελματίες του χώρου και το κοινό. 
Β. ΚΑΝΟΝΙΣΜΟΙ ΣΥΜΜΕΤΟΧΗΣ ΣΤΟ «ΔΙΕΘΝΕΣ ΔΙΑΓΩΝΙΣΤΙΚΟ ΤΜΗΜΑ GLOCAL IMAGES»
Β.1	Όλες οι ταινίες που συμμετέχουν στο «Διεθνές Διαγωνιστικό Τμήμα Glocal Images» επιλέγονται και προσκαλούνται από τους Καλλιτεχνικούς Διευθυντές του Φεστιβάλ. 
Β.2	Τον αριθμό των ταινιών που θα προβληθούν καθορίζουν οι Καλλιτεχνικοί Διευθυντές και οι ανάγκες του προγράμματος.
Β.3	Κριτήρια Επιλογής 
Οι ταινίες που συμμετέχουν στο «Διεθνές Διαγωνιστικό Τμήμα Glocal Images» πρέπει:
α) να είναι ταινίες μυθοπλασίας·
β) να είναι πρώτης προβολής στην Κύπρο·
γ) να είναι παραγωγής 2025, 2026 ή 2027 
δ) να είναι διαθέσιμες σε μορφή Digital Cinema Package. Κανένα άλλο format δεν θα γίνεται αποδεκτό·
ε) να έχουν διάρκεια άνω των 60 λεπτών.
Β.4		Διαδικασία
                	Η αίτηση για συμμετοχή μιας ταινίας στο τμήμα αυτό θα πρέπει να γίνεται μέσω της ιστοσελίδας http://www.filmfreeway.com/cyprusfilmdays
Oι ταινίες θα πρέπει να υποβάλλονται με ασφαλή σύνδεσμο προστατευμένο με κωδικό (secure online screener) και να είναι διαθέσιμες μέχρι και την 10η Μαϊου 2027. Οι ταινίες θα πρέπει να έχουν αγγλικούς υπότιτλους.
Το δικαίωμα συμμετοχής για κάθε ταινία ανέρχεται στα €20 (είκοσι ευρώ). 

Β.5	Προϋποθέσεις 
Οι ταινίες που επιλέγονται να προβληθούν στο Διεθνές Διαγωνιστικό Τμήμα Glocal Images πρέπει να είναι στην πρωτότυπη εκδοχή τους (original version) με αγγλικούς υπότιτλους ενσωματωμένους στην κόπια (on print).
Το Φεστιβάλ αναλαμβάνει τη μετάφραση και ετοιμασία ηλεκτρονικών υποτίτλων στα Ελληνικά. Ως εκ τούτου, εντός δέκα ημερών από την επιλογή μιας ταινίας στο τμήμα αυτό, πρέπει να υποβληθεί κατάλογος διαλόγων (dialogue list) στα Αγγλικά, για σκοπούς μετάφρασης. Οποιαδήποτε άλλη διευθέτηση σε σχέση με τον υποτιτλισμό μιας ταινίας θα πρέπει να γίνεται έπειτα από συνεννόηση με το Φεστιβάλ. Μαζί με τους διαλόγους στα Αγγλικά, θα πρέπει να αποσταλεί επίσης ενημερωτικό υλικό για την ταινία όπως αφίσες, φωτογραφίες, press kit, trailers κλπ. 
Β.6		Κριτική Επιτροπή
         	Οι Καλλιτεχνικοί Διευθυντές του Φεστιβάλ διορίζουν πενταμελή διεθνή Κριτική Επιτροπή, αποτελούμενη από προσωπικότητες του κινηματογράφου, η οποία αποφασίζει για την επιλογή των ταινιών που θα βραβευθούν.
               	Οι Καλλιτεχνικοί Διευθυντές του Φεστιβάλ διορίζουν επίσης, τον πρόεδρο της Κριτικής Επιτροπής. Οι αποφάσεις της Κριτικής Επιτροπής λαμβάνονται με απλή πλειοψηφία. Άτομα που συνδέονται επαγγελματικά, οικονομικά ή έχουν σχέση συγγένειας ή οποιαδήποτε άλλη σχέση με τους συντελεστές ή άλλη σχέση με τις ταινίες που προβάλλονται στο τμήμα αυτό, δεν μπορούν να είναι μέλη της Κριτικής Επιτροπής. Σε περίπτωση που προκύψει κατά την πορεία της αξιολόγησης των ταινιών οποιαδήποτε διασύνδεση, το μέλος οφείλει να το αναφέρει και να αποσυρθεί από την ψηφοφορία της συγκεκριμένης ταινίας. 
Β7.     Η Κριτική Επιτροπή απονέμει τα ακόλουθα βραβεία στο Διεθνές Διαγωνιστικό Τμήμα Glocal Images:
                   Βραβείο Καλύτερης Ταινίας: Το βραβείο αυτό συνοδεύεται από χρηματικό έπαθλο ύψους €6.000, το οποίο καταβάλλεται εξ ημισείας στον Παραγωγό (€3.000) και στον Σκηνοθέτη (€3.000) της βραβευθείσας ταινίας.
                   Ειδικό Βραβείο Κριτικής Επιτροπής: Το βραβείο αυτό συνοδεύεται από χρηματικό έπαθλο ύψους €3.000, το οποίο καταβάλλεται εξ ημισείας στον Παραγωγό (€1.500) και στον Σκηνοθέτη (€1.500) της ταινίας.
                   Βραβείο Καλύτερης Σκηνοθεσίας: Το βραβείο αυτό συνοδεύεται από χρηματικό έπαθλο ύψους €1.000, το οποίο καταβάλλεται στον Σκηνοθέτη της ταινίας.
                   Βραβείο Καλύτερης Φωτογραφίας: Το βραβείο αυτό συνοδεύεται από χρηματικό έπαθλο ύψους €1.000, προσφορά της εταιρείας CΑRΕΤΤΑ Films, το οποίο καταβάλλεται στον Διευθυντή Φωτογραφίας της ταινίας.
                   Η Κριτική Επιτροπή δύναται επίσης να απονείμει έως και τρεις Τιμητικές Διακρίσεις, μια εκ των οποίων να αφορά σε ηθοποιό, οι οποίες δεν συνοδεύονται από χρηματικό ποσό.
                   Κάθε βραβείο απονέμεται σε μία μόνο ταινία. 
                   Επιπλέον βραβεία ή/και υπηρεσίες ενδέχεται να προστεθούν κατόπιν χορηγιών άλλων οργανισμών. 
                   Η καταβολή των χρηματικών ποσών που συνοδεύουν τα βραβεία πραγματοποιείται σε ευρώ.
Β.8	Η τελευταία ημερομηνία υποβολής αίτησης για συμμετοχή στο Διεθνές Διαγωνιστικό Τμήμα Glocal Images είναι η 30 Νοεμβρίου 2026. Οι αιτητές θα ενημερωθούν για την απόφαση του φεστιβάλ τους μέχρι την 15η Φεβρουαρίου 2027. Οι κόπιες των επιλεγμένων ταινιών θα επιστρέφονται εντός δύο (2) εβδομάδων μετά το πέρας των προβολών. 
Β.9	Κατά τη διάρκεια του Φεστιβάλ δεν επιτρέπεται οποιαδήποτε δημόσια προβολή ταινίας που συμμετέχει στο τμήμα αυτό στην Κύπρο. 
Β.10	Το Φεστιβάλ διατηρεί το δικαίωμα μιας επιπλέον προβολής στην Κύπρο των τριών ταινιών που βραβεύονται, σε χώρο δικής του επιλογής και μέσα στα χρονικά πλαίσια που δεν ξεπερνούν τις 15 μέρες από την ημερομηνία λήξης του Φεστιβάλ. 
Β.11	Το κόστος αποστολής της κόπιας της ταινίας που συμμετέχει στο Διεθνές Διαγωνιστικό Τμήμα Glocal Images, καθώς και η ασφάλισή της κατά τη διάρκεια της αποστολής καλύπτονται από τον αποστολέα. Το Φεστιβάλ αναλαμβάνει το κόστος επιστροφής της κόπιας στον αποστολέα. Σε περίπτωση που η κόπια προέρχεται ή αποστέλλεται σε άλλο φεστιβάλ τηρούνται οι συνήθεις διαδικασίες. Οποιοδήποτε κόστος σχετίζεται με την ασφάλιση της κόπιας της ταινίας έναντι ζημιάς ή απώλειας αφού παραληφθεί από το Φεστιβάλ μέχρι τη στιγμή που θα παραδοθεί στο ταχυδρομείο/ταχυαποστολέα για επιστροφή (transport agent) ή κατευθείαν σε εκπρόσωπο της ταινίας, αποτελεί ευθύνη του Φεστιβάλ. 
                    Οποιαδήποτε ζημιά στην κόπια της ταινίας θα πρέπει να αναφερθεί γραπτώς εντός μίας εβδομάδας από την παραλαβή της και πριν από την επόμενη προβολή της. Οποιεσδήποτε διεκδικήσεις θα κριθούν με βάση τη σχετική αναφορά του παραπονουμένου. Σε περίπτωση απώλειας ή ολικής ζημίας του οπτικού υλικού, το Φεστιβάλ ευθύνεται μόνο για το κόστος αντικατάστασής του. 
Β.12	Oι διοργανωτές του Φεστιβάλ δύνανται να αποφασίζουν για οποιαδήποτε θέματα για τα οποία δεν υπάρχει πρόνοια στους παρόντες κανονισμούς του Διαγωνιστικού Τμήματος Glocal Images του Διεθνούς Φεστιβάλ ΚΙΝΗΜΑΤΟΓΡΑΦΙΚΕΣ ΜΕΡΕΣ ΚΥΠΡΟΣ 2027, ανάλογα με την κάθε περίπτωση.
Β.13	Το Φεστιβάλ καλύπτει  μέρος  ή το σύνολο των αεροπορικών εξόδων, καθώς και της διαμονής για τον σκηνοθέτη ή άλλο συντελεστή των επιλεγμένων ταινιών. Το ύψος της κάλυψης εξαρτάται από παράγοντες όπως ο αριθμός των ενδιαφερομένων, η χώρα προέλευσης, το κόστος εισιτηρίου και η διάρκεια διαμονής.
Β.14	Συμμετοχή στο Διεθνές Διαγωνιστικό Τμήμα Glocal Images του Διεθνούς Φεστιβάλ ΚΙΝΗΜΑΤΟΓΡΑΦΙΚΕΣ ΜΕΡΕΣ ΚΥΠΡΟΣ 2027, προϋποθέτει την πλήρη  αποδοχή του παρόντος κανονισμού. 


Γ. ΚΑΝΟΝΙΣΜΟI ΣΥΜΜΕΤΟΧΗΣ ΣΤΟ ΤΜΗΜΑ «VIEWFINDER – ΜΑΤΙΕΣ ΣΤΟΝ ΣΥΓΧΡΟΝΟ ΔΙΕΘΝΗ ΚΙΝΗΜΑΤΟΓΡΑΦΟ»
Γ.1	Δεν υπάρχει διαδικασία υποβολής αίτησης για συμμετοχή στο τμήμα αυτό. ‘Ολες οι ταινίες επιλέγονται και προσκαλούνται απ’ ευθείας από τους Καλλιτεχνικούς Διευθυντές του Φεστιβάλ. Κάθε ταινία του τμήματος αυτού προβάλλεται μία φορά στη Λεμεσό και μία στη Λευκωσία. 
Γ.2		Οι ταινίες που προβάλλονται στο τμήμα αυτό πρέπει: 
α) να είναι ταινίες μυθοπλασίας μεγάλου μήκους· 
β) να μην έχουν προβληθεί προηγουμένως στην Κύπρο·
γ) να είναι παραγωγής 2025, 2026 ή 2027 
δ) να έχουν διάρκεια άνω των 60 λεπτών.
Εξαιρέσεις σε σχέση με τα πιο πάνω μπορούν να υπάρξουν ανάλογα με την κρίση των Καλλιτεχνικών Διευθυντών.
Γ.3	Οποιαδήποτε θέματα σε σχέση με τη συμμετοχή μιας ταινίας στο τμήμα αυτό, όπως αποστολή, προβολή, υποτιτλισμός κ.ο.κ. διευθετούνται με απ’ ευθείας συνεννόηση του Φεστιβάλ με τον/τη δικαιούχο.  
Γ.4	Πριν και κατά τη διάρκεια του Φεστιβάλ δεν επιτρέπεται οποιαδήποτε δημόσια προβολή ταινίας που προβάλλεται στο τμήμα αυτό στην Κύπρο. 
Γ.5	Οι διοργανωτές του Φεστιβάλ δύνανται να αποφασίσουν για οποιαδήποτε θέματα για τα οποία δεν υπάρχει πρόνοια στους παρόντες κανονισμούς του Τμήματος «Viewfinder – Ματιές στον Σύγχρονο Διεθνή Κινηματογράφο» του Διεθνούς Φεστιβάλ ΚΙΝΗΜΑΤΟΓΡΑΦΙΚΕΣ ΜΕΡΕΣ ΚΥΠΡΟΣ 2027.
Γ.6	Συμμετοχή στο Τμήμα «Viewfinder – Ματιές στον Σύγχρονο Διεθνή Κινηματογράφο» του Διεθνούς Φεστιβάλ ΚΙΝΗΜΑΤΟΓΡΑΦΙΚΕΣ ΜΕΡΕΣ ΚΥΠΡΟΣ 2027, προϋποθέτει την πλήρη αποδοχή των παρόντων κανονισμών. 

Δ. ΣΥΜΜΕΤΟΧΗ ΚΥΠΡΙΑΚΩΝ ΤΑΙΝΙΩΝ – ΣΤΟ ΔΙΕΘΝΕΣ ΚΑΙ ΕΘΝΙΚΟ ΤΜΗΜΑ
Δ.1 	Οι Καλλιτεχνικοί Διευθυντές δύνανται, εκτός από τα δύο επίσημα τμήματα του Φεστιβάλ, να εισαγάγουν και Διαγωνιστικό Τμήμα Κυπριακών Ταινιών. Ο ελάχιστος αριθμός ταινιών για την υλοποίηση του τμήματος είναι τρεις (3). 
Δ.2              Η συμμετοχή κυπριακών ταινιών στα δύο τμήματα του Φεστιβάλ υπόκειται στους όρους και κανονισμούς του Φεστιβάλ όπως περιγράφονται πιο πάνω.  Η αίτηση που υποβάλλεται είναι η ίδια και για τα δυο τμήματα και υποβάλλεται από κάτοχο δικαιωμάτων της ταινίας ή εξουσιοδοτημένο εκπρόσωπο της.
Δ.3	Οι κυπριακές ταινίες που θα συμμετέχουν στο Διαγωνιστικό Τμήμα Κυπριακών Ταινιών θα πρέπει να πληρούν τα ακόλουθα έξι κριτήρια:  
                   	α) ο/η σκηνοθέτης της ταινίας να είναι Κύπριος/α πολίτης.
Οι ταινίες     που σκηνοθετούνται από Κύπριους και δεν είναι κυπριακές παραγωγές/συμπαραγωγές θα διαγωνίζονται μόνο για το Βραβείο Καλύτερου Κύπριου Σκηνοθέτη.
β) να είναι κυπριακές παραγωγές ή συμπαραγωγές με κύρια χώρα παραγωγής την Κύπρο. Εάν η Κύπρος εμφανίζεται ως μειοψηφική χώρα συμπαραγωγής, την απόφαση για την συμπερίληψή της στο Βραβείο Καλύτερης Κυπριακής Ταινίας λαμβάνουν οι Καλλιτεχνικοί Διευθυντές του Φεστιβάλ. Η απόφαση αυτή κρίνεται από το μέγεθος της κυπριακής δημιουργικής συμβολής, τη συχνότητα χρήσης μιας εκ των δύο ή και των δύο επίσημων γλωσσών της Κυπριακής Δημοκρατίας και τη χρήση τοποθεσιών γυρισμάτων στην Κύπρο·
γ) να είναι παραγωγής 2025, 2026 ή 2027. 
δ) να μην έχουν προβληθεί προηγουμένως στην Κύπρο·
ε) να είναι διαθέσιμες σε μορφή: Digital Cinema Package. Κανένα άλλο φορμάτ δε θα γίνεται αποδεκτό· 
στ) να έχουν διάρκεια άνω των 60 λεπτών.
Δ.4 	Διαδικασία	
Βλ. Β4. 
Δ.5 	Προϋποθέσεις
Ισχύουν οι όροι που περιγράφονται στο σημείο Β5 για τις ταινίες που επιλέγονται για το Διαγωνιστικό Τμήμα Κυπριακών Ταινιών. 
Δ.6	Κριτική Επιτροπή
Η Κριτική Επιτροπή που αποφασίζει για τα βραβεία στο Διαγωνιστικό Τμήμα Κυπριακών Ταινιών είναι η ίδια πενταμελής επιτροπή που διορίζεται από τους Καλλιτεχνικούς Διευθυντές και που αποφασίζει και για τα βραβεία του Διεθνούς Διαγωνιστικού Τμήματος Glocal Images. 
Βλ. Βλ. 6

       Δ.7	             Η Κριτική Επιτροπή απονέμει τα ακόλουθα βραβεία στο  Διαγωνιστικό
                          Τμήμα Κυπριακών Ταινιών:

Βραβείο Καλύτερης Κυπριακής Ταινίας: Το βραβείο αυτό συνοδεύεται από χρηματικό έπαθλο ύψους €4.000, το οποίο καταβάλλεται εξ ημισείας στον Παραγωγό (€2.000) και στον Σκηνοθέτη (€2.000) της βραβευθείσας ταινίας. Επιπρόσθετα, περιλαμβάνει υπηρεσίες χρήσης του The Studio, προσφορά του Κέντρου Αριστείας CYENS 

2ο Βραβείο  Καλύτερης Κυπριακής Ταινίας: Το βραβείο συνοδεύεται από υπηρεσίες ύψους 6.000 ευρώ,  προσφορά της εταιρείας ΜΑSTER AND SLAVE που αντιστοιχούν στο 50% του κόστους της τελικής μίξης ήχου 5.1 surround για ταινία μεγάλου μήκους, συνολικής αξίας 12.000 ευρώ.

Βραβείο Καλύτερης Σκηνοθεσίας: Το βραβείο συνοδεύεται από υπηρεσίες Post-Production Cinema & Platform Mastering, συνολικής αξίας €7.000, προσφορά της εταιρείας AUTHORWAVE.

Βραβείο Καλύτερης Ερμηνείας: Το βραβείο συνοδεύεται από χρηματικό έπαθλο ύψους €2.000, προσφορά του Δήμου Λεμεσού και απονέμεται σε κύπριο/α ηθοποιό.

Η Κριτική Επιτροπή δύναται επίσης να απονείμει έως και τρεις Τιμητικές Διακρίσεις (εκ των οποίων η μια για διεύθυνση φωτογραφίας), οι οποίες δεν συνοδεύονται από χρηματικό ποσό.

Κάθε βραβείο απονέμεται σε μία μόνο ταινία. 

Επιπλέον βραβεία ή/και υπηρεσίες ενδέχεται να προστεθούν κατόπιν χορηγιών άλλων οργανισμών. 

Ορισμένα από τα βραβεία ενδέχεται να χορηγούνται από άλλους οργανισμούς.

Η καταβολή των χρηματικών ποσών που συνοδεύουν τα βραβεία πραγματοποιείται σε ευρώ.

Οι κυπριακές ταινίες που συμμετέχουν στο Διεθνές Διαγωνιστικό Τμήμα Glocal Images, διαγωνίζονται αυτόματα και στο Διαγωνιστικό Τμήμα Κυπριακών Ταινιών (όπου ισχύει βάσει των κανονισμών), και συγκεκριμένα για τα βραβεία Καλύτερης Κυπριακής Ταινίας, 2ο Βραβείο Καλύτερης Κυπριακής Ταινίας,  Καλύτερης Σκηνοθεσίας και Καλύτερης Ερμηνείας. Κύπριοι σκηνοθέτες των οποίων οι ταινίες συμμετέχουν στο Διεθνές Διαγωνιστικό Τμήμα Glocal Images, αλλά οι ταινίες τους δεν θεωρούνται κυπριακές βάσει των κριτηρίων του Φεστιβάλ (βλ. Δ.3), θα διαγωνίζονται μόνο για το Βραβείο Καλύτερου Κύπριου Σκηνοθέτη. 

Δ.8	Η συμμετοχή κυπριακών ταινιών στο Διαγωνιστικό Τμήμα Κυπριακών Ταινιών υπόκειται και στους όρους και κανονισμούς που περιγράφονται στα σημεία Β.8 – Β.13.

Δ.9 	Εφόσον οι στόχοι του Φεστιβάλ είναι η προώθηση και προβολή εγχώριων παραγωγών, κυπριακές ταινίες που έχουν προβληθεί προηγουμένως σε άλλους κινηματογράφους ή φεστιβάλ στην Κύπρο μπορούν να συμμετέχουν σε ειδικές προβολές, εκτός διαγωνιστικού. Η επιλογή των ταινιών αυτών θα γίνεται από τους Καλλιτεχνικούς Διευθυντές. 
	Ισχύουν τα ακόλουθα για κυπριακές ταινίες που συμμετέχουν σε  ειδικές προβολές εκτός διαγωνιστικού:
α) οι ταινίες θα πρέπει να είναι κυπριακές παραγωγές ή συμπαραγωγές με την Κύπρο ως κύρια χώρα παραγωγής·
β) να είναι παραγωγής 2025 ή 2026 ή 2027, δηλαδή να έχει ολοκληρωθεί η παραγωγή τους πριν τις 15/1/2027 

γ) να μην έχουν προβληθεί στο Φεστιβάλ στο παρελθόν·
δ) να είναι διαθέσιμες σε μορφή: Digital Cinema. Κανένα άλλο format δεν θα γίνεται αποδεκτό· 
ε) να έχουν διάρκεια άνω των 60 λεπτών.


                           Ε. ΒΡΑΒΕΙΟ ΚΟΙΝΟΥ
Ε.1	Οι ταινίες που συμμετέχουν στα δύο επίσημα διαγωνιστικά τμήματα, δηλαδή στο Διεθνές Διαγωνιστικό Τμήμα Glocal Images και στο Διαγωνιστικό Τμήμα Κυπριακών Ταινιών διεκδικούν αυτόματα και Βραβείο Κοινού.
Ταινίες που θα συμμετέχουν στο Φεστιβάλ ως ειδικές προβολές θα έχουν υπό προϋποθέσεις το δικαίωμα να συμμετέχουν στο Βραβείο Κοινού, δεδομένου ότι δεν έχουν προβληθεί εμπορικά στο παρελθόν στην Κύπρο και είναι παραγωγής 2025, 2026 ή 2027. 
                	Οι τελικές αποφάσεις για την επιλεξιμότητα παραμένουν στην κρίση των Καλλιτεχνικών Διευθυντών.
Το Βραβείο κοινού αξίας 2000 ευρώ είναι προσφορά της εταιρείας BRAKING WAVE PRODUCTIONS.
                           ΣΤ. ΔΙΑΦΟΡΑ
ΣΤ.1	Για οποιαδήποτε θέματα για τα οποία δεν υπάρχει πρόνοια στους παρόντες κανονισμούς, οι διοργανωτές του Φεστιβάλ θα αποφασίσουν με βάση την πρακτική που ακολουθείται διεθνώς, ανάλογα με την κάθε περίπτωση. 
ΣΤ.2	Η συμμετοχή στο Διεθνές Φεστιβάλ Κινηματογράφου ΚΙΝΗΜΑΤΟΓΡΑΦΙΚΕΣ ΜΕΡΕΣ ΚΥΠΡΟΣ 2027, προϋποθέτει την πλήρη αποδοχή των παρόντων όρων και κανονισμών.

